saiki, sing ateges saya nguras dhuwit Kas Desa? Yen bener kaya mengkono, Lurah sing dipilih sabanjure bakal saya rekasa. Merga bengkoke mesthi saya kelong dinggo wragad pilihan Lurah sing nganti ping pindho. Terus sapa sing gelem nyalonake yen kaya mengkono? Ahhh... ora bakal! Ora bakal bojoku sing pinter lan sregep mimpin PKK lan Posyandu kuwi dikalahake mungsuh Kotak Kosong. Durung karuwan wong sing njago mengko luwih apik tinimbang bojoku! Kotak Kosong kuwi paling isine mung wong-wong sing serik lan lara ati nalika takpimpin. Kamangka gunggunge wong kaya mengkono kuwi takkira ora akeh. Akeh-akehe wong padha ora perduli marang sing taktindakake ing pemerintahan desa. Wong kaya mengkene iki mesthi bakal nonton kepinteran, kasregepane sarta kiprahe bojoku ing PKK, Posyandu, lan pasrawungan. Wong-wong kaya mengkene iki mesthi bakal milih bojoku kanthi nyoblos gambar Pari. Apa meneh ibu-ibu PKK lan pengurus Poyandu, wis mesthi bakal milih bojoku, ora bakal milih Kotak Kosong,” kandhane Pak Marno jroning ati nggawe petungan kanggo ngeyem-yemi atine dhewe sing satemene lagi goreh. Ora patiya yakin karo petungane dhewe.